钦定古今图书集成/明伦汇编/官常典/第541卷 > 仇钺
## 钦定古今图书集成/明伦汇编/官常典/第541卷 > 仇钺

按《明外史》本传：“钺字廷威，镇原人。初以佣卒给事宁
夏总兵府大见信爱。会都指挥佥事仇理卒，无嗣，遂
令钺袭其世职，为宁夏前卫指挥同知。理本江都人，
故钺自称江都仇氏。再以破贼功，进都指挥佥事。正
德二年，因总制杨一清荐，擢宁夏游击将军。五年，安
化王寘𫔍及都指挥何锦、周昂，指挥丁广反，钺时驻”
城外玉泉营，闻变欲遁去。顾念妻子在城中，恐为所
屠灭，遂引兵入城，解甲觐寘。𫔍即归卧家，称病，以所
将兵分隶贼营。锦等信之，时时就问计。钺亦谬输心
腹，而阴结壮士，遣人潜出城，令还报官军旦夕至。钺
因使使绐锦、广，“宜急出兵守渡口，遏东岸兵，勿使渡
河。”锦、广果倾营出，而昂独守城。寘𫔍以祃牙召钺，钺
称病亟。昂来视，钺方坚卧呻吟，伏卒猝起，捶杀昂。钺
乃被甲横刀，提其首，跃马大呼，壮士皆集，径驰诣寘
𫔍第缚之。诈传《寘𫔍》令，立召锦等还，而密谕其部曲，
以擒《寘𫔍》状，众遂大溃。锦、广单骑走贺兰山，为逻卒
所获，举事凡十八日而败。先是，中朝闻变，议以神英
为总兵官，而命钺为副。俄传钺降贼，欲追敕还。大学
士杨廷和曰：“钺必不从贼也。知朝廷擢用志益坚。不
然，弃良将资敌人耳。”乃不追，事果定。而刘瑾昵陕西
总兵官曹雄，尽以钺功归之，钺竟无殊擢。瑾诛，始进
署都督佥事，充宁夏总兵官。寻论功，封咸宁伯，岁禄
千石与世券。明年冬召掌三千营。七年二月，刘惠、赵
𬭼等乱河南，拜钺平贼将军，偕都御史彭泽讨之，以
中官陆訚监其军。未至，参将冯祯战死。洛南贼势益
炽。已，闻官军将至，遂奔汝州。又闻官军扼要害，惧走
宝丰，复由舞阳、遂平转掠汝州东南，败奔固始，抵颍
州，屯朱皋镇。永顺宣慰彭明辅等击之，斩获多。贼仓
猝渡河，溺死者二千人，馀众走光山。钺追及之，命诸
将神周、姚信击其左，时源、金辅击其右，贼大败，斩首
千四百有奇。湖广军亦破其别部贾勉儿于罗田。贼
沿途溃散，由六安陷舒城，复还光山，至商城，官军追
之急，贼复南至六安，攻城将陷，钺使时源等涉河而
进，败之七里冈。贼趋庐州，至定远西，又败还至六安，
分其众为二。刘惠率万馀人与赵𬭼二弟𫔍镐北走
商城，而𬭼复至颍州，道遇其徒张通及杨虎遗党，各
以二千人归之，势复振，遂掠凤阳，陷泗、宿、睢宁、定远。
于是泽与钺计，使神周追𬭼，时源，金辅追惠，姚信追
勉儿，勉儿、𬭼复合周、信与战宿州，败之，复追败之应
山，其众略尽。𬭼匿县东北山下，薙发，怀度牒，潜至江
夏，将入江西饭村店，军士赵成执送京师，伏诛。源辅
追惠，连战皆捷。惠窘，走南，召指挥王谨追及于土地
岭，射中惠左目，惠知不免，自缢死。前后斩首四千七
百有奇，降七百馀人。勉儿数为都指挥朱忠、夏广所
败，变姓名匿项城丁村，被获，馀党溃遁。周等俘斩千
七百馀人。贼首邢本道、刘资及杨寡妇等，皆先后被
擒。凡出师四月，而河南贼悉平。𬭼一名风子，文安诸
生也。刘七等乱起，𬭼挈家匿渚中，贼驱之登陆，将污
其妻女。𬭼素骁健，有膂力，手格杀二贼，贼聚执之，遂
入其党为之魁。贼专事淫掠，𬭼稍有智，计定为部伍，
劝其党无妄杀。移檄府县，约官吏师儒毋走避，迎者
安堵。由是横行中原，势出刘六等。上尝攻钧州五日，
以马文升方家居，舍之去。攻郏县，城中人馈马二十
八匹，即释围，攻陷宝丰。会有司遣人赍《招抚榜》至，𬭼
具疏附奏言：“今群奸在朝，舞弄神器，浊乱海内，诛戮
谏臣，屏弃元老，举动若此，未有不亡国者。乞陛下澡
雪精神，睿谋独断，枭群奸之首以谢天下，即枭臣之
首以谢群奸。”其桀黠如此。杨寡妇者，杨虎妻崔氏也。
钺既平河南贼，移师会陆完，共灭刘七等于江北。论功，进世侯，增禄百石，仍督三千营。八年，大同有警，命
充总兵官，统京军御之。钺上五事，中请遣还京操边
军，停京军出征，以省公私之扰，尤切时弊。时不能用。
钺既至，值寇犯万全河，沙击斩首三级，而军士阵亡
者二十馀人，寇亦引去。奏捷蒙赉，朝论耻之。帝诏诸
边将入侍豹房，钺尝一入，后辄力辞。十年冬，称疾解
营务，诏给军三十人，役其家。世宗立，再起督三千营，
掌前府事。未上，卒，年五十七。谥武襄。子昌以病废，孙
鸾嗣侯。